ลุ้นปิคนิคฟื้น 28ธ.ค. ผู้บริหารใหม่เชื่อกิจการฉลุย
โพสต์ทูเดย์-&#8216;ปิคนิค&#8217;&nbsp;ลุ้นศาลอนุมัติแผนฟื้นฟูกิจการ 28 ธ.ค.นี้&nbsp; ซีอีโอและทีมบริหารใหม่ เร่งฟื้นความเชื่อมั่น เชื่อหลังไร้เงา &#8220;สุริยา&#8221; กิจการฉลุย
19 ธ.ค. 2552

โพสต์ทูเดย์-‘ปิคนิค’ ลุ้นศาลอนุมัติแผนฟื้นฟูกิจการ 28 ธ.ค.นี้  ซีอีโอและทีมบริหารใหม่ เร่งฟื้นความเชื่อมั่น เชื่อหลังไร้เงา “สุริยา” กิจการฉลุย
นายวุฒิศักดิ์ ลาภเจริญทรัพย์ ประธานกรรมการ บริษัท ปิคนิค คอร์ปอเรชั่น ( PICNI ) เปิดเผยว่า เนื่องในวันที่ 28 ธ.ค.นี้ ศาลล้มละลายกลาง จะพิจารณาตัดสินแผนฟื้นฟูกิจการของบริษัท  ในส่วนของการดำเนินธุรกิจของปิคนิคในปัจจุบัน ยังดำเนินกิจการหลักเป็นผู้ค้าน้ำแก๊สตามปกติ ภายใต้ข้อจำกัด ของกระแสเงินสดจากการดำเนินงานปัจจุบัน ที่มีรายได้เฉลี่ย 11 ล้านบาทต่อวัน ซึ่ง สามารถรองรับความต้องการน้ำแก๊สของลูกค้าได้ 4 หมื่นตัน/เดือน  
“ ธุรกิจของปิคนิคไม่มีปัญหา สามารถเดินหน้าไปได้ภายใต้อำนาจซื้อที่มีจำกัด  สิ่งที่เราต้องการส่งสัญญาณให้ลูกค้าและคู่ค้า คือ การเข้ามารับผิดชอบดูแลสินค้าที่มีอยู่ในตลาด ให้รู้ว่าแบรนด์ (ยี่ห้อ) ปิคนิคยังอยู่ ให้นำถังแก๊สปิคนิคกลับมาซ่อมบำรุง ซึ่งก็ได้รับการตอบรับที่ดี จากต้นปีที่มียอดขายน้ำแก๊ส 1.7 หมื่นตัน ขณะนี้ขึ้นมาอยู่ที่ 2.1หมื่นตัน “ ประธานกรรมการกล่าว
นายวุฒิศักดิ์ กล่าวถึงทีมผู้บริหารชุดใหม่ว่า การเข้ารับตำแหน่งประธานกรรมการบริษัทไม่มีส่วนเกี่ยวข้องกับนายสุริยา ลาภวิสุทธิสิน ผู้ถือหุ้นเก่า โดยทีมผู้บริหารชุดใหม่ และนางอัญชลี พิพัฒนเสริญ ประธานกรรมการตรวจสอบ เป็นผู้ทรงคุณวุฒิจากภายนอก  ปัจจุบันเป็นหัวหน้าภาคบัญชีมหาวิทยาลัยธรรมศาสตร์ จึงไม่มีส่วนเกี่ยวข้องกับผู้บริหารชุดเดิม  
“ผมเป็นคนนอก เป็นอาจารย์ประจำอยู่คณะรัฐศาสตร์ ม.รามคำแหง หนักใจมากที่เข้ามารับงานปิคนิค คิดอยู่นาน ได้ประเมินความเสี่ยงส่วนตัว คุยกับผู้บริหารบางท่าน เห็นว่าบริษัทนี้เป็นบริษัทในตลาดหลักทรัพย์ มีผู้ลงทุนหลากหลาย ถ้าทำให้ฟื้นได้ก็เป็นสิ่งที่ดี แต่ถ้าทิ้งเลยก็จมดิ่ง จึงตัดสินใจเข้ามาร่วมฟื้นฟู ตอนนี้ต้องเร่งสร้างความเชื่อมั่นให้กับทุกฝ่าย ทั้งลูกค้า ผู้ถือหุ้น ซึ่งผมจะนำหลักการบริหารของผม 3 ข้อมาใช้ คือ ความซื่อสัตย์ในการทำงาน ความโปร่งใสมีหลักธรรมาภิบาล และยึดผลประโยชน์สูงสุดขององค์กร ผู้ถือหุ้น “ ประธานกรรมการกล่าว  
อย่างไรก็ตาม แผนการขยายธุรกิจและการตลาดใหม่ ๆ ของปิคนิคจะดำเนินการได้หลังจากแผนฟื้นฟูผ่านการอนุมัติในวันที่ 28 ธ.ค.นี้ ทั้งการปรับโครงสร้างหนี้ โครงสร้างทุน และการหาผู้ร่วมทุนใหม่ ตลอดจนการเปลี่ยนชื่อบริษัทใหม่ เพื่อล้างภาพบริษัทของสุริยา ลาภวิสุทธิสิน ก็น่าจะได้รับการยอมรับต่อไป
ปัจจุบัน ปิคนิคมีสัดส่วนยอดขายแก๊สถัง 15 กิโลกรัม  สูงสุดเป็นอันดับ 1  ตามด้วยถัง 4 กก.และ ถัง 48 กก.ที่ใช้ในอุตสาหกรรม โดยยอดขายแก๊สในครัวเรือนมีสัดส่วน 65 % ของยอดขาย แก๊สรถยนต์ 30 % และ อุตสาหกรรม 5 % 
สำหรับโครงสร้างคณะกรรมการ (บอร์ด ) ปิคนิคชุดใหม่ ประกอบด้วย นายวุฒิศักดิ์ ลาภเจริญทรัพย์ ประธานกรรมการบริษัท นายกิตติพัฒน์ อินทรเกษตร กรรมการผู้จัดการ นายชยุต ฐิติทรงภพ กรรมการ นายนำพล เงินนำโชค กรรมการ นางอัญชลี พิพัฒนเสริญ ประธานกรรมการตรวจสอบ  และนายนิวัฒน์ มีลาภ กรรมการตรวจสอบ